ยอดตรวจเครดิตบูโรก่อนยื่นกู้รถคันแรก
ยอดตรวจเครดิตบูโรก่อนยื่นกู้ในงาน“รถคันแรก”กระฉูด 2 วันวันแรกพุ่ง 900 – 1,000 รายต่อวัน
13 ต.ค. 2554

ยอดตรวจเครดิตบูโรก่อนยื่นกู้ในงาน“รถคันแรก”กระฉูด 2 วันวันแรกพุ่ง 900 – 1,000 รายต่อวัน 
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ จำกัด (เครดิตบูโร) เปิดเผยว่ายอดการตรวจประวัติสินเชื่อ(เครคิตบูโร)ในงานรถคันแรกของกระทรวงการคลังปรากฏว่า 2 วันที่ผ่านมา (11-12 ต.ค.) มีประชาชนให้ความสนใจมากเป็นอย่างยิ่ง900 – 1,000 รายต่อวัน ซึ่งคาดว่าจะมีผู้ตรวจเครดิตบูโรรวมไม่น้อยกว่า 3,000 ราย 
ทั้งนี้ การ“เช็คประวัติตัวเอง ก่อน กู้” สำหรับผู้อยากมีรถคันแรกเพื่อตระหนักถึงการรักษาประวัติของตนเองอันจะนำไปสู่การเข้าถึงสินเชื่อได้ง่าย โดยเฉพาะก่อนจะไปยื่นขอสินเชื่อกับสถาบันการเงิน ก็ควรที่จะตรวจสอบประวัติเครดิตของตนเองก่อนว่ามีความถูกต้อง ครบถ้วน ทันสมัย หรือไม่อย่างไร หากมีประวัติการค้างชำระในรายงานจะได้ชี้แจงเหตุผลตั้งแต่ตอนยื่นคำขอสินเชื่อ
อย่างไรก็ตาม  กรณีที่ลูกค้าถูกปฎิสเธสินเชื่อโดยโดยอ้างเรื่องเครดิตบูโรจะต้องแจ้งเป็นหนังสือเท่านั้น จะเป็นการบอกกล่าว หรือส่งSMS ไม่ได้ หากสมาชิกเครดิตบูโรทำไม่ถูกต้องจะมีโทษตามกฎหมายมีโทษปรับสูงสุด 3 แสนบาท
สำหรับค่าธรรมเนียมการตรวจสอบข้อมูล    โดยปกติ การตรวจเครดิตบูโรกับหน่วยให้บริการเคลื่อนที่ของเครดิตบูโร หรือ ศูนย์บริการตรวจเครดิตบูโร จะมีค่าธรรมเนียม 100 บาท (กฎหมายกำหนดให้เก็บได้สูงสุดไม่เกิน200บาท) แต่ในงานดังกล่าว เครดิตบูโรขอรับเป็นเงินบริจาค 20 บาท หรือตามแต่จิตศรัทธาเพื่อร่วมสมทบทุนช่วยเหลือผู้ประสบอุทกภัย 
หลังจากงานแล้ว ลูกค้าสามารถตรวจเครดิตบูโรของตนเองเพื่อดูความถูกต้องของข้อมูลได้ ซึ่งทางเครดิตบูโรมีช่องทางสำหรับประชาชนทั่วไปสามารถตรวจเครดิตบูโรได้ในหลายช่องทาง ไม่ว่าจะเป็นที่ ศูนย์บริการตรวจเครดิตบูโร ของบริษัทเอง หรือผ่าน เคาน์เตอร์ธนาคารกรุงไทยและธนาคารธนชาต ที่ตู้เอทีเอ็ม ของธนาคารกรุงไทย ธนาคารไทยพาณิชย์ ที่ร่วมโครงการ สอบถามข้อมูลเพิ่มเติมได้ที่ Call Center 0-2643-1250 อีเมลล์[email protected] หรือตรวจสอบช่องทางการตรวจเครดิตบูโรได้ที่ www.ncb.co.th